O femeie de 54 de ani din Cluj Napoca a vandalizat nouă mașini, provocând pagube de peste 34.000 de lei. Motivul: acestea erau parcate pe trotuar, relatează știridecluj.ro.

Femeia a fost identificată abia acum, deși mai mulți locuitori de pe strada Vasile Lucaciu din Cluj-Napoca au făcut plângeri la poliție pe 28 septembrie și apoi și în 15 octombrie. Oamenii au reclamat că mașinile le-au fost zgâriate până la tablă de o persoană necunoscută.

Polițiștii au identificat-o pe femeie pe baza imaginilor de pe camerele de supraveghere din zonă.

Este vorba despre o femeie de 54 de ani, din Sibiu, dar care lucrează la o firmă de IT din Cluj-Napoca.

Ea ar fi vandalizat 9 autoturisme, iar prejudiciul stabilit de firmele de asigurări este de 34.600 de lei, potrivit polițiștilor.

Surse din anchetă au declarat pentru actualdecluj.ro că femeia și-a motivat gestul prin faptul că era deranjată că mașinile erau parcate pe trotuar, dar și pentru că autovehiculele poluează foarte tare, contribuind astfel la încălzirea globală.

Femeia este cercetată acum pentru distrugere și va trebui să achite prejudiciul.